V súlade s odôvodnením č. 11 nariadenia č. 1049/2001 o prístupe verejnosti k dokumentom Európskeho parlamentu, Rady a Komisie je potrebné umožniť inštitúciám Spoločenstva chrániť ich vnútorné porady a rokovania v prípadoch, keď je potrebné v záujme verejnosti zachovať ich schopnosť plniť si úlohy najmä v rámci výkonu ich rozhodovacích správnych právomocí, ako to je v oblasti kontroly koncentrácií.

Správa pracovnej skupiny, poverenej na vykonanie práce zameranej na analýzu, úvahu a kritiku, ktorej cieľom bolo jej predloženie členovi Komisie povereného hospodárskou súťažou na prípravu jeho rozhodnutia podať odvolanie vo veci koncentrácie alebo o návrhu prípadných zlepšení správneho konania vzťahujúceho sa na koncentrácie alebo na iné oblasti práva hospodárskej súťaže, predstavuje dokument, ktorý obsahuje stanoviská pre vnútornú potrebu, ktoré sú súčasťou rokovaní a predbežných porád Komisie v zmysle článku 4 ods. 3 druhého pododseku nariadenia č. 1049/2001.

Zverejnenie správy by vážne narušilo možnosť uvedeného člena Komisie mať k dispozícii slobodný a úplný názor svojich vlastných služieb o krokoch, ktoré by mali byť prijaté v nadväznosti na dotknutú vec.

Zverejnenie tohto dokumentu by totiž neprinieslo len riziko odhalenia eventuálne kritického postoja úradníkov Komisie, ale tiež riziko umožnenia porovnania obsahu správy s konečnými rozhodnutiami, ktoré o týchto otázkach prijal člen Komisie poverený hospodárskou súťažou alebo ktoré boli prijaté v rámci Komisie, a teda riziko zverejnenia jej vnútorných debát. Okrem toho by zverejnenie takejto správy znamenalo, že autori správ tohto typu by v budúcnosti brali riziko zverejnenia do úvahy až do takej miery, že by ich to mohlo viesť k autocenzúre a k tomu, že by viac neprezentovali stanovisko ohrozujúce adresáta uvedenej správy. Komisia by takto nemohla mať k dispozícii potrebný slobodný a úplný názor svojich zamestnancov a úradníkov a zostala by bez konštruktívnej vnútornej kritiky, oslobodenej od akýchkoľvek obmedzení a vonkajších tlakov, ktorá by jej umožnila prijať rozhodnutie v súvislosti s podaním odvolania proti rozsudku Súdu prvého stupňa alebo zlepšením svojich správnych postupov v oblasti koncentrácií alebo práva hospodárskej súťaže vo všeobecnosti.

Toto riziko vážneho narušenia rozhodovacieho procesu v prípade zverejnenia takýchto dokumentov je primerane pravdepodobné a nie čisto hypotetické. Za predpokladu, že takéto správy by nemali voči verejnosti dôverný charakter a s ohľadom na riziko ich zverejnenia, sa totiž zdá pravdepodobné, že člen Komisie poverený hospodárskou súťažou by sa nachádzal v situácii, keď by viac od svojich spolupracovníkov nepožadoval písomný, resp. kritický názor o otázkach, ktoré spadajú do jeho pôsobnosti alebo do pôsobnosti Komisie. Výlučne ústne a neformálne debaty, ktoré si nevyžadujú vypracovanie „dokumentu“ v zmysle článku 3 písm. a) nariadenia č. 1049/2001, by však významne poškodili účinnosť vnútorného rozhodovacieho procesu Komisie, a to najmä v oblastiach, v ktorých táto inštitúcia musí uskutočniť komplexné právne, skutkové a ekonomické posúdenia a preskúmať osobitne rozsiahle spisy, ako to je v oblasti kontroly koncentrácií.

Vzhľadom na to, že správa je chránená v zmysle článku 4 ods. 3 druhého pododseku nariadenia č. 1049/2001, dokumenty, ktoré umožnili jej vypracovanie a ktoré obsahujú prípravné posúdenia alebo provizórne závery pre vnútornú potrebu, tiež spadajú do pôsobnosti tejto výnimky.

Rovnako zverejnenie poznámok pre člena Komisie zodpovedného pre hospodársku súťaž, poznámok pre iné služby a poznámok ako odpovede iných služieb ako právneho servisu posielané v rámci Komisie s cieľom vypracovania dokumentov, ktorými by sa formálne prijalo stanovisko správneho orgánu, by mohlo vážne narušiť rozhodovací proces bez ohľadu na to, či ide o dotknuté konanie o koncentrácii alebo o budúce konania o koncentrácii v tej istej oblasti, medzi tými istými účastníkmi konania alebo s ohľadom na zásady uplatnené v rámci sporového konania, keďže tieto dokumenty len označujú etapu konania, ktorá ešte nie je formálne zakotvená v konečnom dokumente. Tieto prípravné dokumenty totiž môžu obsahovať názory, pochybnosti alebo zmeny postoja služieb Komisie, ktoré sa možno na konci dotknutého rozhodovacieho procesu ani nenachádzajú v konečných zneniach rozhodnutí.

Oprávnene sa teda zdá, že takéto dokumenty, ak by boli zverejnené, mohli by byť použité — aj keď nevyhnutne nepredstavujú konečné stanovisko Komisie — na ovplyvnenie stanovísk jej služieb, ktoré musia byť pri skúmaní podobných vecí týkajúcich sa rovnakej oblasti činnosti alebo rovnakých hospodárskych kategórií slobodné a nezávislé od akýchkoľvek vonkajších tlakov.

(pozri body 42, 48, 50 — 52, 54, 59, 95, 96, 100)